**Roua dragostei**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe lângă plopi cu număr par

Și somnul morilor de vânt

Mai trece-un tren, plânge-un acar,

Îmbraci iubirea în cuvânt.

În palmă, umbra unui nor

Sărut-o gleznă de cuvânt,

Pe buze trece un fior,

Iubirea îmblânzește-un vânt.

La răsărit se sparg uitări,

În nord cuvintele tresar,

Pe țărm nemărginite zări

Asorb lumina dintr-un far.

- Capitulând la orizont

Se-noadă timpul de trecut,

O lacrimă pe piemont

Sculptează ultimul sărut.

Regresii vagi din viitor

Mă ţin captivă în prezent,

Iar felul meu conservator

De-a dezbrăca un sentiment

De îndoieli, în lipsa ta,

E doar un mod imaginar

În care pot revendica

Un nou destin complementar.

Ioan Grigoraș Liliana Trif